Marcinková, Vladimíra, poslankyňa NR SR (2023-02-02):
Ďakujem pekne, pán predsedajúci. Milí kolegovia, rokovací poriadok nepočíta s možnosťou, že by sa nejaká poslankyňa alebo poslanec mohli stať rodičmi počas mandátu. V prípade, že by som sa ja rozhodla ísť na materskú dovolenku, parlament by mal zo dňa na deň 149 poslancov a podľa názorov ústavných právnikov, keď by mi vzali vlastne hlasovacie právo tým, že som na materskej dovolenke, tak zároveň by mal parlament na krku porušenie pasívneho volebného práva zvoleného poslanca. Čiže je to naozaj veľká diera. Nelichotivá, právne nelichotivá situácia, ktorú sa nám nepodarilo vyriešiť v parlamente. Mojou novelou sa snažím umožniť ísť poslancom a poslankyniam na materskú alebo otcovskú dovolenku a zároveň zabezpečiť, aby v čase ich neprítomnosti mal parlament 150 poslancov a nebolo porušené nikoho právo, teda aby ich mandát vykonával náhradník. Samozrejme, toto je právo poslanca, poslankyne, nie je to povinnosť. Je to možnosť. Niekto môže byť v inej životnej situácii, v akej som sa napríklad ocitla ja, keďže môj manžel pracuje v zahraničí a nevieme vlastne si deliť tie rodičovské povinnosti. Ja by som naozaj, keby taká možnosť bola, využila by som ju a išla by som na pár týždňov, minimálne na to šestonedelie na materskú dovolenku a chcela by som byť nerušene s dieťaťom. Ale, žiaľ, pre dieru v zákone to nie je úplne jednoduché. Takže, ak, ak to niekto tak nechce, boli tu viaceré poslankyne, ktoré, ktoré sa o túto možnosť nezaujímali, tak to plne rešpektujem. Každý má iný ten rodinný príbeh a inú životnú situáciu. Ale minimálne táto možnosť by tu mala byť. Majú to mnohé krajiny Európskej únie presne takto upravené. Ja som si dala vypracovať aj parlamentnú štúdiu na túto tému. Dánsko, Holandsko, Nemecko, Švédsko, Portugalsko, sú to krajiny, kde zaujímavosťou je, že práve tam je najvyššie zastúpenie žien v týchto národných parlamentoch. A, a zároveň majú presne, tak ako som ja popísala, upravenú tú situáciu, kedy žena porodí dieťa, môže ísť na materskú, ak chce, a príde za ňu náhradník. Nehovorím, že toto opatrenie by bolo toho hlavnou príčinou, keby sa, príčinou toho, že by sa zvýšilo napríklad zastúpenie žien v našej politike. Ale jednoznačne by prispelo k odhodlaniu mladých ľudí vstúpiť do politiky. Lebo naozaj tá otázka toho zladenia rodinného, politického alebo akéhokoľvek iného pracovného života je otázkou na mieste, keď si človek rodinný život plánuje. A priznám sa, že ja som otehotnela tesne vlastne pred nástupom do parlamentu a vôbec som si nekládla túto otázku, že ako to je ošetrené v parlamente, lebo som bola presvedčená, že nejako to ošetrené je a na túto možnosť sa myslí. Nuž prekvapilo ma, že to tak nebolo a som tehotná druhý raz a znova vlastne riešim podobnú dilemu. Ale aby ma tu nikto neusvedčoval z toho, že, že tento zákon má pomôcť mne. Nie, nie je to možné, pretože ak by aj bol prijatý, tak bude prijatý v čase, kedy ja už na materskú dovolenku podľa zákona nastúpiť nemôžem. Mne tento termín uplynie 14. februára, takže konflikt záujmov tam nie je, lebo do tohto dátumu, samozrejme, zákon prijatý nebude. Ale veľmi si želám, aby naozaj poslankyne, ktoré prídu po mne, prípadne aj poslanci, nemuseli riešiť dilemy a v niektorých prípadoch aj traumy, ktoré som ja zažila. A hovorím, pre mňa bola najťažšia tá situácia byť pár dní po pôrode tu. Takže toľko. Ďakujem.